Manufacture d'Armes des Pyrénées Françaises

Ar Manufacture d'Armes des Pyrénées Françaises ("Labouradeg Armoù ar Pirenenoù Gall"), berraet alies e MAPF, a oa un embregerezh armoù-tan hiniennel euskarat savet e 1923. Diazezet e oa da gentañ e Behobia, ur c'harter stag bremañ ouzh Irun (Gipuzkoa), a-raok bezañ dilojet da Hendaia pemp bloaz war-lerc'h. Brudet e oa dre e verk Unique dreist-holl HARTINK A. E., L'encyclopédie des fusils et carabines, Maxi-Livres, 2002, ISBN 2-7434-5698-1, p. 275. Aet eo da get e 2001.

 Istor 
Savet e voe an embregerezh e 1923 gant José Uria hag ar vreudeur Arenas e Behobia (Hegoalde), dindan an anv Uria & Arenas Frères da gentañ. Int-i a oa armeurerien a-orin eus Eibar, ha produet o doa armoù-dorn evit arme Bro-C'hall e-pad ar Brezel-bed Kentañ. Tapout a reas an anv Manufacture d'Armes des Pyrénées Françaises e 1928 pa zilojas da Hendaia, e norzh Euskal Herria. Arbennikaet e teuas da vezañ war ar pistolennoù bihan, kambret e 6,35 mm pe 7,65 mm Browning. Berzh a rejont peogwir e oa armoù aes da guzhat, hag aotreet e oant da neb a gare e Bro-C'hall d'ar poent-se ANSELME Édith, Hendaye : l’esprit des armes plane encore dans les ateliers, Sud-Ouest, 10/07/2014 (lennet d'an 13/11/2025).

Betek 1930 e voent gwerzhet dindan un tregont anv merk bennak, en o zouez Verney-Carron ha Peugeot. Adalek ar bloavezhioù 1930 e voent gwerzhet dindan an anv Unique hepken. 18.000 skouerenn eus ar bistolenn Unique Lc, kambret e 7,65 mm, a voe pourveziet d'an arme c'hall e 1939-1940. Seziset e voe ar stal gant an Alamaned goude aloubadeg ar vro. An embregerezh a broduas evit o arme ur stumm kemmet eus ar bistolenn Unique Modèle 17, dezhañ ur c'hi diavaez, en Eil Brezel-bed Unique Modèle Lc, Arme et passion (lennet d'an 13/11/2025).

Goude mareoù diaes er bloavezhioù 1950 abalamour da zilerc'hioù ar brezel ha da lezennoù kaletoc'h war an armoù-tan e Frañs, an MAPF a zibabas er bloavezhioù 1960 produiñ armoù-tan evit ar c'henstrivadegoù sportoù tennañ kentoc'h. Berzh a reas a-drugarez da armoù evel ar garabinenn X51 hag ar bistolenn DES 69. Produet en deus ivez an F11, ur gopienn eus ar FAMAS gall kambret e .22 LR HARTINK A. E., L'encyclopédie des pistolets et revolvers, Maxi-Livres, 2004, ISBN 2-7434-4777-X, p. 251.

Ar MAPF zo bet meret gant izili familh e grouer betek e zismantr, e 2001.

 Levrlennadur 
  BASTIÉ Jean-Pierre, Les pistolets Unique, Crépin-Leblond, 2013, 223 p. (ISBN 978-2703003793)

Daveennoù

Rummad:Embregerezhioù armoù-tan
Rummad:Embregerezhioù savet e 1923
Rummad:Embregerezhioù Euskal Herria
Rummad:Embregerezhioù aet da get